Lad os da gå ned og se på gødningen. Så kan du se, at den slet ikke er så farlig«.

Ole Christiansen er landmand, og for ham er den omdiskuterede landbrugspakke en længe ventet accept fra politikerne på Christiansborg. En håndsrækning til et landbrug, der har været holdt nede af regulering i 30 år.

Bag den hvide lade på en ellers bar gårdsplads viser Ole Christiansen de store hvide sække frem, som han bestilte for en måned siden. Han afgav ordren, umiddelbart efter landbrugspakken så ud til at blive en realitet. I sækkene er 32 tons af det, den 40-årige landmand kalder »vitaminpiller til afgrøderne«, og som de fleste nok vil betegne som kunstgødning.